কটকে হার্দিক ঝড়! দক্ষিণ আফ্রিকাকে ১৭৬ রানের টার্গেট দিল ভারত

ওয়েব ডেস্ক: কামব্যাক করেও রান পেলেন না শুভমন গিল, তবে একই মঞ্চে সুপারহিট হার্দিক পান্ডিয়া (Hardik Pandya)। তাঁর অপরাজিত ৫৯ রানের ইনিংসের দৌলতেই ১৭৫ রান বোর্ডে তুলতে পারল ভারত। তাঁকে সঙ্গ দেওয়ার চেষ্টা করলেন তিলক, অক্ষর, জিতেশরা। কিন্তু আর কেউই বড় রান করতে পারেননি। টি-২০ সিরিজের প্রথম ম্যাচে (India Vs South Africa) হার্দিককে নিয়ে স্বস্তি ফিরলেও, ব্যাটিং নিয়ে ভারতের চিন্তা পুরোপুরি কাটল না। সেই সঙ্গে বিরাট, রোহিতহীন ভারতীয় দল নিয়েও উঠে গেল প্রশ্ন।

এদিনের ম্যাচে টস জিতে প্রথমে ফিল্ডিং করার সিদ্ধান্ত নেন প্রোটিয়া অধিনায়ক এইডেন মার্করাম। প্রথমে ব্যাট করতে নেমে শুরুতেই ভারতকে ধাক্কা দেন লুঙ্গি এনগিডি। চোট সারিয়ে কামব্যাক করা শুভমন গিলকে মাত্র ৪ রানে সাজঘরে ফেরান তিনি। শুধু তাই নয়, নিজের পরের ওভারেই ভারতীয় অধিনায়ক সূর্যকুমার যাদবকেও মাত্র ১২ রানে আউট করেন তিনি। অভিষেক শর্মা শুরুতে কয়েকটি শট ভালো খেললেও মাত্র ১৭ রানে সিপাম্লার শিকার হন তিনি।

আরও পড়ুন: মাঠের বাইরে নতুন ইনিংস বিরাটের! কী করছেন তিনি?

তারপর আরেক ‘কামব্যাক ম্যান’ হার্দিক পান্ডিয়ার সঙ্গে স্কোরবোর্ডের হাল ধরেন তিলক বর্মা। কিন্তু তিনিও মাত্র ২৬ রানে এনগিডির শিকার হন। পরে অক্ষর প্যাটেলও ২৩ রান করে আউট হন। কিন্তু ক্রিজে টিকে থাকেন হার্দিক। শিবম দুবেও এদিন মাত্র ১১ রান করেন। তবে শেষে জিতেশ শর্মা রান করে ভারতকে সম্মানজনক স্কোরে পৌঁছতে সাহায্য করেন পান্ডিয়ার সঙ্গে। হার্দিক অপরাজিত ৫৯ রান করেন।

কটকে ‘ডিউ-ফ্যাক্টর’ নিয়ে ভেবেই টসে জিতে প্রথমে বোলিং করতে চেয়েছিল দক্ষিণ আফ্রিকা। এখন সেই সমস্যা কাটিয়ে কি ১৭৬ রানের মধ্যে দক্ষিণ আফ্রিকার ব্যাটারদের রুখতে পারবে ভারত? সেটাই দেখার। তবে বুমরা, অর্শদীপ, বরুণরা সেটা করে টি-২০ সিরিজে লিড নিতে চাইবে কটকেই।