ঢাকল টেস্টে চুনকামের লজ্জা! ODI-এর পর T20 সিরিজ জিতল ভারত

ওয়েব ডেস্ক: প্রথমে তিলক-হার্দিকের তাণ্ডব, পরে বুমরা, বরুণের দাপুটে বোলিং – সব মিলিয়ে আহমেদাবাদে জয় ভারতের। টেস্ট সিরিজে চুনকামের ধাক্কা সামলে ওডিআই-এর পর টি-২০ (T20 Series) সিরিজও জিতে নিল ভারত। আরও একবার সাদা বলের ক্রিকেটে দাপট দেখাল টিম ইন্ডিয়া। পঞ্চম টি-২০ ম্যাচে (India Vs South Africa) ৩০ রানে জিতল ভারত।

এদিন টসে জিতে বোলিংয়ের সিদ্ধান্ত নেন এইডেন মার্করাম। আর ব্যাট নেমে শুরু থেকেই ঝড় তোলেন অভিষেক ও সঞ্জু। অভিষেক ৩৪ করে আউট হন। অন্যদিকে শুভমনের বদলে জায়গা পাওয়া সঞ্জু করেন ৩৭ রান। মাঝে স্কোরবোর্ডের হাল ধরেন তিলক। ৭৩ রানের বিরাট ইনিংস খেলেন তিনি। তবে সূর্যকুমার ফের ফ্লপ। মাত্র ৫ রান করে প্যাবিলিয়নে ফিরে যান তিনি।

আরও পড়ুন: তাণ্ডবের মাঝেই প্রেম! আহমেদাবাদে হাফ-সেঞ্চুরি হাঁকিয়ে এ কী করলেন হার্দিক?

এরপর মাঠে আগমন হয় হার্দিকের (Hardik Pandya)। মাত্র ১৬ বলে হাঁকান হাফ-সেঞ্চুরি। ২৫ বলে ৬৩ রানের দুর্দান্ত ইনিংস খেলে আউট হন পান্ডিয়া। শেষে ৩ বলে ১০ রান করেন শিবম। যার ফলে স্কোর বোর্ডে ভারতের স্কোর গিয়ে দাঁড়ায় ২৩১ রানে।

জবাবে ব্যাট করতে নেমে ভালো শুরু করেন ডি কক এবং হেন্ড্রিকস। দুজনে ওপেনিং জুটিওতে ৬৯ রান করেন। ব্রেভিসও এদিন ৩১ রানের ঝোড়ো ইনিংস খেলেন। তবে মিলার, মার্করাম, ফেরিরাদের ব্যাট এদিন সেভাবে জ্বলে ওঠেনি। তাই শেষদিকে ইয়ানসন, লিন্ডেরা চেষ্টা করলেও দক্ষিণ আফ্রিকা ৩০ রান দূরেই রইল। সেই সঙ্গে হাতছাড়া হল টি-২০ সিরিজও। শুধুমাত্র টেস্টের গৌরব নিয়েই আপাতত প্রোটিয়াদের ফিরতে হবে দেশে।